次韵
丁焰 (Ming)
我怜流落人，支离身尚馀。初以随遇安，渐验夷可居。书史觅精神，抽新补旧疏。六合在度内，充弥识自余。由来酬酢地，心事未必如。可笑世上儒，摘句分鲁鱼。冥行劳墑埴，弃楫舟行湖。不能履其常，事至亘扺梧。为我叩其端，恰侍清欢娱。虚来实而归，庶免为鄙夫。天地傥可凭，岂终吾党吁。虽然我夫子，事业捐诗书。自勉惟可恃，外轻何预欤。久仍山海间，幸不縻身躯。良贵谢浮荣，髭发不觉吾。倚伏是自馀，古来无神巫。